Pitkos vir ma's wat op koue koffie leef | Netwerk24
Pitkos vir ma's wat op koue koffie leef
Deur Stefaans Coetzee 19 Julie 2021 05:07
"Ek haat koue koffie. Maar sedert my seun se geboorte in Januarie moes ek stomende koffie prysgee. En lees. En skryf. En . . . ek is konstant laat, al staan ek 'n uur vroeër op."
Met meer as 15 000 aanhangers op Facebook het Carla Lang #kouekoffie as 'n handelsnaam gevestig en as jy wonder hoekom, kan jy net na haar nuutste plasing gaan kyk:
"Klink dit by julle huis ook of jy 'n bank beroof as jy die kinders in die bed sit?
"Lê plat! Hou julle monde! Niemand beweeg nie!"
Dit is asof sy my twee seuns in die bed probeer sit. En wanneer hulle bad, wonder die bure ook of iemand by ons huis inbreek.
Haar rubriekbundel met dieselfde titel bestaan uit 190 bladsye vol blog-inskrywings waarin sy haar lesers innooi om haar gesin – Manlief, Boeta en Pops; asook Hond en Kat – te ontmoet.
Lesers gaan in hul gesin baie stories herken. Plek-plek giggel ek so, Vroulief wil weet wat is haar naam. Carla Lang, en jy móét die boek lees.
Die 44 stories word geskei deur kitsfeite genaamd Wat sê KoueKoffieMa's? Terloops, het jy geweet 98% van vroue dink 'n man wat doek ruil is meer sexy as 'n man met 'n six-pack?
Wat haar boek meer intiem maak, is dat sy haar Facebook-aanhangers betrek deur van hul antwoorde te deel. En haar staccato skryfstyl pas perfek by haar mamma-het-nie-tyd-nie-leefwyse.
As jy een van daai zombie-mammas is wat op koue koffie leef en Tiffany Jenkins op YouTube volg net om uit die harde werklikheid van ouerskap te ontsnap, dan is #kouekoffie net vir jou saamgestel. En onthou: "Dis nie maklik om 'n ma te wees nie. Doen wat vir jóú werk."
Ns. As jy 'n suksesvolle blog oorweeg en wonder hoe jy Babatjie se prettige oomblikke vir die nageslag kan bewaar, dan is hierdie boek jou handleiding.